Bele lehet halni az influenzába - HáziPatika
Bele lehet halni az influenzába
Létrehozva: 2016. december 12. 14:29
Módosítva: 2016. december 12. 16:55
Címkék: influenza, influenza elleni oltás, influenzajárvány, védőoltás
Bár az influenzát hajlamosak vagyunk elbagatellizálni, a betegség azonban bizonyos élethelyzetekben kifejezetten veszélyes lehet. Magyarországon ezért a kockázati csoportba tartozók ingyenesen juthatnak hozzá a védőoltáshoz.
A cseppfertőzéssel terjedő influenza egy vírusos megbetegedés. Rendszerint hirtelen uralkodik el az érintetteken, akiknél magas láz, erős levertség és izomfájdalmak jelentkeznek. Afertőzésmegelőzésének egyetlen hatékony eszköze a védőoltás. A tapasztalatok alapján Magyarországot az influenzajárvány általában januárban éri el.
Évente félmillió ember halálát okozza
Az influenzát a lakosság legjelentősebb része egy banális fertőző betegségnek tartja. Igaz, hogy többnyire egy kis felső-légúti huruttal, néhány napos lázzal, rossz közérzettel jár, de a Földön az emberiség legjelentősebb részét érintő járványos fertőző betegségről van szó, amely évente 250-500 ezer ember halálához vezet - hívta fel a figyelmet az Inforádiónak adott interjújában Szentes Tamás országos tisztifőorvos.
A 60 év feletti idősek számára ingyenesen jár az influenza elleni védőoltás
A kockázati csoportba a 60 év feletti idős emberek, a csecsemők, a terhes anyák és a krónikus betegségben szenvedők tartoznak. Ők azok, akiknél az influenza nagyobb valószínűséggel válik súlyos lefolyásúvá.
A tünetek ugyan rendkívül hasonlók, az influenza és a nátha mégsem ugyanaz. Mi a különbség a két betegség között?
Az egészségügyi dolgozók is kapnak oltást
A térítésmentes védőoltást ennek megfelelően a hatvan év felettiek, a krónikus betegségben (cukorbetegség, asztma, COPD, elhízás) szenvedők és a terhes, vagy a közeljövőben terhességet tervezők kérhetik. Szintén megkapják az oltást az egészségügyi és szociális intézmények dolgozói, mivel ők találkoznak a legtöbbet a rizikócsoportba tartozókkal.